
Европейският парламент,
–	като взе предвид предложението на Комисията до Парламента и до Съвета (COM(2025)0680 – C10‑0103/2025),
–	като взе предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013[footnoteRef:1] („Регламент за ЕФПГ“), [1:  	OВ L 153, 3.5.2021 г., стр. 48, ELI: http://data.europa.eu/eli/reg/2021/691/oj.] 

–	като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021 — 2027[footnoteRef:2], изменен с Регламент (ЕС, Евратом) 2024/765[footnoteRef:3], и по-специално член 8 от него, [2:  	OВ L 433 I, 22.12.2020 г., стр. 11, ELI: http://data.europa.eu/eli/reg/2020/2093/oj.]  [3:  	ОВ L, 2024/765, 29.2.2024 г., ELI: https://eur-lex.europa.eu/eli/reg/2024/765/oj.] 

–	като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси[footnoteRef:4], и по-специално точка 9 от него, [4:  	ОВ L 433 I, 22.12.2020 г., стр. 28, ELI: http://data.europa.eu/eli/agree_interinstit/2020/1222/oj.] 

–	като взе предвид доклада на комисията по бюджети (A10-0115/2025), 
А.	като има предвид, че Съюзът създаде законодателни и бюджетни инструменти за предоставяне на допълнителна подкрепа на работниците, които са засегнати от последиците от глобализацията и от технологичните и екологичните промени, като промени в моделите на световната търговия, търговски спорове, значителни промени в търговските отношения на Съюза или в състава на вътрешния пазар, финансови или икономически кризи, както и от прехода към нисковъглеродна икономика или вследствие на цифровизацията или автоматизацията;
Б.	като има предвид, че помощта на Съюза за съкратените работници следва да бъде насочена предимно към активни мерки на политиката на пазара на труда и персонализирани услуги, които имат за цел бързото повторно интегриране на бенефициентите на достойни и устойчиви работни места, като същевременно ги подготвят за по-екологична и по-цифровизирана европейска икономика, при надлежно спазване на Междуинституционалното споразумение от 16 декември 2020 г. по отношение на приемането на решения за мобилизиране на Европейския фонд за приспособяване към глобализацията за съкратени работници (ЕФПГ);
В.	като има предвид, че Съюзът първо разшири обхвата на ЕФПГ, за да може да предоставя финансова подкрепа в случай на големи преструктурирания, като по този начин обхвана икономическите последици от кризата, предизвикана от COVID-19;
Г.	като има предвид, че приемането на новия Регламент за ЕФПГ през 2021 г. допълнително разшири обхвата на ЕФПГ, като включи в него големи преструктурирания, причинени от прехода към нисковъглеродна икономика или вследствие на цифровизацията или автоматизацията, като същевременно намали необходимия праг за активиране на ЕФПГ от 500 на 200 съкратени работници;
Д.	като има предвид, че с преразглеждането на МФР максималният годишен размер на ЕФПГ беше съкратен от 186 милиона евро на 30 милиона евро (по цени от 2018 г.), както е посочено в член 8 от Регламент (ЕС, Евратом) 2020/2093 на Съвета, изменен с Регламент (ЕС, Евратом) 2024/765; като има предвид, че всички институции трябва да гарантират, че въпреки тези съкращения съкратените работници могат да разчитат на солидарността на Съюза чрез подкрепа от ЕФПГ;
Е.	като има предвид, че съгласно член 11, параграф 1 от Регламента за ЕФПГ до 0,5% от тази максимална сума могат да бъдат предоставени за техническа помощ по инициатива на Комисията;
Ж.	като има предвид, че техническата помощ може да се състои от технически и административни разходи за прилагането на ЕФПГ, например дейности за подготовка, мониторинг, контрол, одит и оценка, както и събиране на данни, включително във връзка с корпоративни информационни системи, комуникационни дейности и дейности за повишаване на видимостта на ЕФПГ — като фонд или във връзка със специфични проекти и други мерки за техническа помощ;
З.	като има предвид, че предложената сума в размер на 170 000 EUR представлява приблизително 0,49% от максималния годишен бюджет, предвиден за ЕФПГ за 2025 г.;
1.	изразява съгласие за мобилизирането на 170 000 EUR и предложените от Комисията мерки да бъдат финансирани като техническа помощ в съответствие с член 11, параграфи 1 и 4, както и с член 12, параграфи 2, 3 и 4 от Регламента за ЕФПГ;
2.	приветства продължаващата работа по въвеждането на стандартизирани процедури за обработване на заявленията по ЕФПГ и за управление на ЕФПГ чрез използване на функционалните възможности на общата система за споделено управление на фондове (Shared Fund Management Common System — SFC), което дава възможност за опростяване и по-бърза обработка на заявленията, както и за по-добро докладване;
3.	отбелязва, че Комисията ще използва предназначения за административна подкрепа бюджет за провеждане на заседания на експертната група на лицата за контакт за ЕФПГ (по двама членове от всяка държава членка) и на един семинар с участието на изпълнителните органи за ЕФПГ и социалните партньори, с цел да насърчи работата в мрежа между държавите членки; призовава Комисията да продължи систематично да кани Парламента на тези заседания и семинари съгласно относимите разпоредби на Рамковото споразумение за отношенията между Парламента и Комисията;
4.	призовава Комисията да адаптира най-добрите практики, разработени по време на пандемията от COVID-19, и по-специално мерките, които могат да спомогнат за ускоряване на един приобщаващ екологичен и цифров преход и да подкрепят основни приоритети на Съюза, като равенството между половете;
5.	подчертава, че е необходимо по-нататъшно повишаване на общата осведоменост и на видимостта на ЕФПГ; изтъква факта, че тази цел може да бъде преследвана, като се включва информация за ЕФПГ в различни публикации и аудио-визуални дейности на Комисията, както е предвидено в член 11, параграф 1 от Регламента за ЕФПГ; приветства в този контекст поддържането на специалния уебсайт за ЕФПГ и призовава Комисията редовно да го актуализира и разширява, за да се повиши видимостта за широката общественост на проявената чрез ЕФПГ европейска солидарност и да се увеличи прозрачността на действията на Съюза;
6.	припомня на кандидатстващите държави членки тяхната важна роля за широкото разпространение на информация за финансираните от ЕФПГ действия сред бенефициентите от целевата група, местните и регионалните органи, социалните партньори, медиите и широката общественост, както е посочено в член 12 от Регламента за ЕФПГ; призовава Комисията систематично да проверява спазването от страна на държавите членки на Регламента за ЕФПГ, и по-специално на член 12, параграф 1;
7.	одобрява приложеното към настоящата резолюция решение;
8.	възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз;
9.	възлага на своя председател да предаде настоящата резолюция, включително и приложението към нея, съответно на Съвета и на Комисията.

